google/wiki40b huggingface dataset:
NM i bandy 2018

Det 101. norgesmesterskapet i bandy ble arrangert vinteren 2017/18. Stabæk vant mesterskapet etter finaleseier 6–3 over Solberg. Dette var Stabæks 23. norgesmesterskap.

Avvikling

Norgesmesterskapet ble spilt i perioden 10. november 2017 – 10. mars 2018. Det ble avviklet et seriespill med ti lag der alle lagene møtte hverandre to ganger. Etter seriespillet gikk de åtte best rangerte lagene videre til et sluttspill. I kvartfinalen ble lag nummer en og to på tabellen trukket mot lag nummer sju og åtte, og lag nummer tre og fire trukket mot lag nummer fem og seks. Kvart- og semifinalene ble spilt best av fem kamper. Norgesmesterskapet ble avgjort med finale i én enkelt kamp på Frogner stadion i Oslo 10. mars.
Jonathan Ke Quan

Tidlig liv

Quan ble født i Saigon, Sør-Vietnam. Quan ble skuespiller i en alder av 12 år. Hans mor ble født i Hongkong og far ble født i Kina.
Geotopvern

Svalbard

Geotopvern på Svalbard reguleres gjennom Svalbardmiljøloven. Det eneste verneområdet er Festningen geotopvernområde ytterst på sørkysten av Isfjorden på Spitsbergen. Dette verneområdet ble opprettet i 2003, og er Norges eneste slike verneområde.
Knoxville

Knoxville er den tredje største byen i delstaten Tennessee i USA, etter Memphis og Nashville. Byen ble grunnlagt i 1791, og var fram til 1819 hovedstad i Tennessee. I siste folketelling fra 2000, har byen 173 890 innbyggere, mens det i Knoxville Metropolitan Area bor 655 400 mennesker. Byen er oppkalt etter USAs første krigsminister, Henry Knox.
I Knoxville ligger hovedcampusen til University of Tennessee, UTK. Universitetets mange elitelag innenfor en rekke idretter er svært populære i området. Alle lagene kalles "Volunteers" eller "Vols" etter delstatens delstatens kallenavn, the volunteer state. Som en markering av dette er retningsnummeret for området 865 – som staves VOL på telefontastaturet. Nasjonalt er særlig herrenes fotballag og kvinnenes basketballag meget anerkjent. Fotballaget ble amerikanske mestere i 1998-sesongen.
Byens økonomi og næringsliv er i stor grad preget av University of Tennessee med ca. 7000 ansatte, Oak Ridge National Laboritory og andre offentlige forskningsinstitusjoner.
McGhee Tyson lufthavn ligger 19 km sør for byen.
Edward Hobart Seymour

Bakgrunn

Han var barnebarn av admiral Michael Seymour og nevø til admiral Michael Seymour. Han fikk sin utdannelse ved Radley College og Eastman's Naval Academy i Southsea.

Karriere

Seymour tjenestegjorde i Svartehavet frem til evakueringen fra Krim i 1856. Etter Krimkrigen ble han kommandert til HMS «Calcutta», onkelen Michael Seymours flaggskip. Dette skipet inngikk i de britiske styrker ved Kina. Han tok del i erobringen av  Kanton (desember 1857). På HMS «Chesapeake» tok Seymour del i angrepet på Takufortene i september 1860.
I desember 1897 ble Seymour utnevnt til øverstkommanderende for den britiske kinaflåte. Tjenesten var fredfylt frem til bokseropprøret. Seymour ledet et mislykket fremstøt for å unnsette de utenlandske legasjonene i Beijing. 
Seymour ble utnevnt til ridder storkors av Order of the Bath og ble tildelt Order of Merit. Utnevnelsen til øverste grad av Order of the Bath medførte at han ble adlet. Han fikk deretter rett til å føre tiltaleformen Sir foran sitt navn.
Sudans flagg

Sudans flagg ble tatt i bruk 20. mai 1970. Det er en rød, hvit og svart trikolor med en grønn trekant inn mot stangen. Før militærkuppet i 1969 var Sudans flagg en trikolor i blått, gult og grønt.
Kong Beles veg

Kong Beles veg (1–51, 2–56) er en vei i Balestrand som starter ved Kaivegen i Balestrand sentrum og går utover mot krysset mellom Balavegen og Villavegen like ved Balahaugen. På den ene av de to gravhaugene på Balahaugen står statuen av den mytisk kong Bele. Statuen ble reist av den tyske keiseren Vilhelm II i 1911. Det er historien om sagnkongen Bele som har gitt veien navn.
Jernbane i Burma

Jernbanen i Burma drives av Myanmars Statsbaner (eng. Myanmar Railways, MR), et statseid jernbaneselskap som hører til det burmesiske jernbanedepartementet.  Jernbanenettverket til Burma utgjør ca. 4 300 km.

Historie

I mai 1877 gikk det første toget fra Rangoon til Prome, en by på Irrawaddy, 262 km unna. Og spesielt etter annekteringen av Øvre Burma i 1886 ble banene mot den kinesiske grensen raskt bygget. Denne utbyggingen skjedde delvis fordi britene kunne få enkel tilgang til det ressursrike innlandet, og dels i håp om å bygge en jernbane til Yunnan-provinsen i Kina fra havnebyen Rangoon (det meste av Sørøst-Asia var under fransk kontroll, og Rangoon ble i en kort periode sett på som et knutepunkt for handel med Kina). Jernbanen til Kina ble aldri materialisert, og tidlig på 1900-tallet hadde mesteparten av dagens jernbanenettverk i Burma allerede blitt bygget.
Mahdi

Sjiaislam og Mahdi

Blant sjiamuslimer er Mahdi-ideen en sentral, religiøs lære. De tror at Mahdi er  Muhammed al-Mahdi, den tolvte sjiaimamen, født i 868, og som ble skjult av Allah da han var fem (i 873). Sjiamuslimer tror at Mahdi fremdeles er i live, skjult, og venter på det tidspunktet Allah har bestemt at han skal returnere.
Ifølge tradisjonen skal Mahdi være en ung mann, middels høy, med et pent ansikt og svart hår og skjegg. Han kommer ikke til å komme i et oddetallsår. Når han kommer vil han vise seg i Mekka, mellom Kaba og Abrahams standplass, og vil kalle på folket og be dem følge ham. Deretter vil han dra til Kufa.  
Samtidig med Mahdi, vil også andre skikkelser komme til jorden. Mahdi kommer sammen med Isa, Husayn ibn Ali, andre imamer og profeter (de godes krefter), men, samtidig med hans komme vil også ondskapens krefter vise seg, ledet av den enøyde Masih ad-Dajjal og Sufyani. De to sidene kommer til å slåss i en siste apokalyptisk strid, der Mahdi og hans stridere vil vinne over ondskapens makter.
Bresjø

En bresjø eller et brevann er en innsjø som er dannet av smeltende vann fra en isbre. 
Bresjøer har som regel en grønnaktig farge på grunn av oppmalte bergartsfragmenter (steinmel), som vil reflektere noe av de mer langbølgede lysbølgene. Stor konsentrasjon av breslam eller suspendert leire kan gi en grå farge. Ved store oppblomstringer av planteplankton gir algenes pigmenter et grønt til blågrønt inntrykk.
En isbre som trekker seg tilbake etterlater ofte is etter seg her og der, særlig i groper mellom drumliner og åser. Når denne isen smelter vil de danne innsjøer. Disse innsjøene er ofte omgitt av drumliner og andre spor av isbreer som morener, rullesteinsåser og spor etter erosjon som isskuringsstriper.
Tysklands riksadvokat

Tysklands riksadvokat (tysk: Generalbundesanwalt) har ansvaret for føderal straffeforfølgelse i Tyskland. Riksadvokaten holder til ved Tysklands føderale høyesterett, Bundesgerichtshof i Karlsruhe. Ytterligere et tjenestested er i Leipzig der domstolenes femte straffesenat holder til.
Det tyske føderale riksadvokatembetet ble grunnlagt i 1950. Underlagt riksadvokaten finnes flere føderale forbundsadvokater, (tysk: Bundesanwalt),førstestatsadvokater (Oberstaatsanwalt) og statsadvokater, tilsammen 90 advokater på ulike nivåer. I tillegg kommer vitenskapelig personale og kontorpersonale, tilsammen ca. 200 øvrige medarbeidere.
Den føderale justisministeren foreslår, med samtykke fra Forbundsrådet, riksadvokaten for presidenten, som så utnevner ham eller henne.
Surinam under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Contiga

Contiga er et industrikonsern som produserer betong. Det ble etablert i 1913 og er en stor industribedrift i Moss. Contiga-fabrikken i Moss befinner seg i nærheten av Trolldalen. 
Første års omsetning i 1913 var på kr 3,20 og var betaling for åtte stein.
I 2013 omsatte Contiga-konsernet for 1,6 milliarder kroner og hadde avdelinger i Norge, Sverige og Danmark. Konsernets 5 avdelinger i Norge omsatte i 2013 for drøye 700  millioner kroner, i Sverige var omsetningen rundt 600 millioner kroner og i Danmark 300 millioner kroner. Årsproduksjonen på fabrikken i Moss lå på 125 000 tonn betong som tilsvarer 42 000 betongelementer og 80% av produksjonen var hulldekkeelementer (betonggulv).
Etter dødsulykken på arbeidsplassen i 2018 fant arbeidstilsynet to lovbrudd, dette kostet livet til en ansatt.
Landskapslov

Landskapslover var lokale lover fra middelalderen som gjaldt i et gitt geografisk område (landskap). Slike lovsamlinger fantes i alle de nordiske landene. I Norge var de gjeldende lov fram til Magnus Lagabøtes landslov fra 1274/76.  I Sverige var de gjeldende lov fram til kong Magnus Eriksons landslov (landslag) fra midten av 1300-tallet.

Gulatingsloven

Gulatingslova er den eldste nordiske lovboka man kjenner. Det eldste bruddstykket av lova kan være skrevet ned om lag 1180.

Vestgøtaloven

Den eldre Vestgøtaloven (Västgötalagen) er den eldste sammenhengende skrift/bok på det svenske språket fra ca. 1280.

Danske landskapslover

Fra middelalderen kjennes fire danske landskapslover – Skånske Lov, Valdemars sjællandske Lov, Eriks sjællandske Lov
og Jyske Lov. Skånske Lov kan til en viss grad sies å være veiledende for det eldste danske skriftspråk, da den ble nedskrevet på et tidspunkt mellom 1202 og 1216. Jyske lov kom noen år senere. Om tilblivelsen av Sjællandske Lov
vet man ikke så mye. Det er derfor usikkert hvilken kong Erik og hvilken kong Valdemar det er som har gitt
navn til lovene.
Skånske lov er bevart i flere middelaldermanuskripter, hvorav et er spesielt interessant: Det kalles Codex Runicus og hele teksten er skrevet ved hjelp av runer.
Holger Rosenberg

Typograf og journalist

Rosenberg ble utdannet typograf og sto for trykking av sin mors avis i Grenå, men hadde ikke lyst å ta over bladet. I 1890–1896 var han faktor og redaktør på Venstre-avisen Svendborg Amts Folkeblad. I 1896–1897 reiste han til Balkan og Midtøsten, hvor han skrev reisebrev til en rekke danske aviser, og rapporterte fra de første moderne Olympiske leker i Athen. Etter det jobbet han i Venstre-politikeren P.A. Albertis avis Dannebrog til avisen stengte etter avsløringen av Albertis svindel i 1909. Samtidig var han korrespondent for Morgenbladet i Kristiania og Aftonbladet i Stockholm.

Familiejournalen

Rosenberg hadde vært frilanser for  Illustrert Familie Journal fra 1909 og ble permanent tilsatt i 1913 av forlaget Carl Aller, som deretter finansierte alle Rosenberg store reiser. Han var tilknyttet bladet som omfreisende korrespondent til 1941, da Hakon Mielche tok over.

Foreleser

Under første verdenskrig og mellom reisene turnerte Rosenberg som en av landets første profesjonelle forelesere Danmark rundt med lysbildevisning om sine erfaringer. Han var kjent som en livlig historieforteller og tiltrakk seg et stort publikum.

Gravlagt

Han er gravlagt på Frederiksberg Ældre Kirkegård.
Linhai

Jernbane

Høyhastighetsbanen Ningbo–Taizhou–Wenzhou-banen går gjennom området.
Ecliptoides

Utseende

Middelsstore, slanke, gule til svarte trebukker. Antennene er litt over halvparten så lange som kroppen, oftest fortykkede mot spissen. Hodet er litt snuteformet forlenget, med store, nyreformede fasettøyne. Pronotum er tønneformet, litt lengre enn bredt. Dekkvingene er litt innsvingende på sidene, dekker vanligvis to tredjedeler til tre fjerdedeler av bakkroppens lengde. Beina er nokså lange og tynne, lårene litt klubbeformede.

Utbredelse

Slekten er utbredt fra Guatemala i nord til det nordlige Argentina i sør.
Vestkapp

Vær og utsikt

Området er kjent for skiftende vær, fra speilblankt hav til storm og orkan. I løpet av kort tid kan tåke legge seg over Kjerringa og Vestkapp. Sjøveien rundt Stad og Vestkapp er beryktet for sine strømmer og raskt skiftende vær. Mange skip har endt sin seilas i disse farvannene, som omtales som et av de mest værharde områdene i Norge. 
  På de få kilometerne fra Sildegapet i sør til Ervika i nord er det lokalisert hele 58 skipsvrak.
Vestkapp er et turistmål med flat vidde, bratte skrenter og imponerende panoramautsikt i alle himmelretninger, blant annet til Sunnmørsalpene i nord og med Ålfotbreen og Hornelen i sør. En kan også se havørn og beitende sauer. Det er smal bilvei helt til toppen. Vestkapphuset med kafé, suvenirbutikk og utsikt over Stadhavet ble kjøpt i 2002 av familien Kvernervik og drevet som familiebedrift for besøkende i sommerhalvåret inntil sesongen 2011. 
På Vestkapp står også Radar Stad, en av Meteorologisk institutts værradarer. Den ble ferdig i oktober 2009 og er reist som en stor, hvit kule på et tårn av naturstein fra Selje kommune.
Å gå på fjelltur på Stadhalvøya er en spesiell opplevelse fordi en har utsyn mot det mektige storhavet samtidig som en er høyt til fjells.

Annet

Vardetangen i Austrheim i Hordaland, ved Mongstad, regnes som Norges vestligste fastlandspunkt.
Charles Ogier

Bakgrunn

Ogier studerte i Bourges og Valence og ble parlamentsadvokat i Paris, men da han ikke lyktes i dette yrket, søkte han stillingen som sekretær for Claude de Mesmes, greve av Avaux, da denne ble sendt som ekstrordinær utsending til de nordiske hoffene. Reisen hadde flere formål: Avaux skulle overbringe Frankrikes gratulasjon i forbindelse med prins Christian av Danmarks bryllup, kondolere i anledning av kong Gustav Adolfs død og gratulere i anledning av dronning Christinas tronbestigelse, men først og fremst skulle han forsøke å opprettholde freden mellom Sverige og Polen.  Reisefølget brøt opp fra Paris 11. juni 1634. Ogier vendte tilbake fra reisen i 1636, men han hadde da fått en skade på synet og ble senere angrepet av en lungesykdom, slik at han måtte ta avskjed. I 20 år levde han som syk i forstaden St. Victor utenfor Paris.

Ogiers reisebeskrivelse

Etter hjemkomsten fra reisen ble Ogier oppfordret av sin venn, professor Nicolas Borbon, til å utarbeide sitt verk Ephemerides sive iter Danicum, Svecicum, Polonicum («Dagbøker eller reise til Danmark, Sverige og Polen») etter opptegnelser han hadde gjort under reisen. D’Avaux fikk ham imidlertid til å love å vente 20 år med utgivelsen, av hensyn til staten. Derfor ble boken først utgitt i 1656, to år etter Ogiers død, av hans bror, François Ogier.
Boken er svært sjelden, og var det allerede på Ludvig Holbergs tid, for Holberg skriver at den «formedelst dens Rarhed er saa kostbar, at den vejes op med Guld». Den er skrevet på latin, men deler av den ble oversatt til tysk av den danske historikeren Johan Heinrich Schlegel i 1774. I 1780 ble den delen som omhandler Sverige trykket i svensk oversettelse i Stockholms magasin. Oversettelsen ble utgitt som bok i 1828, og i 1914 kom en moderne oversettelse forsynt med noter ved Sigurd Hallberg. Samme år  kom den delen som omhandler Danmark ut i dansk oversettelse som Det store bilager i Kjøbenhavn 1634 i serien Memoirer og breve.
Karl V av Det tysk-romerske rike

Bakgrunn

Han var sønn av Filip I og Johanna av Castilla, og barnebarn av Ferdinand II av Aragon og Isabella I av Castilla og av keiser Maximilian og hertuginne Maria av Burgund. Således tilhørte han huset Habsburg.
Karl V var født i Flandern, og må dermed ha kunnet både fransk og nederlandsk på et tidlig tidspunkt. Da han kom til Spania, lærte han fort å snakke godt kastiljansk spansk. Han skal visstnok ha sagt «Jeg snakker spansk med Gud, fransk med herrene, italiensk med damene og tysk med hesten min».

Keiser

Karl V var den siste tysk-romerske keiser som ble kronet (i 1530) av paven, Klemens VII.
Han kom i konflikt med kong Frans I av Frankrike og dennes allierte i det osmanske rike. Foranledningen var blant annet at kong Frans ville tilrane seg keiserkronen. Dette førte til fire kriger mot Frankrike og landets forbundsfeller. Wien ble beleiret i 1529 og 1532 av osmanene. Imidlertid lyktet det ham å ta til fange Frans I under slaget ved Pavia og han tok senere også Tunisia fra det osmanske rikets hender. Dette angrepets mål var imidlertid å ta til fange den osmanske admiralen Khayr-ed din og ettersom denne flyktet var angrepet slik sett mislykket. Tyrkerne (osmanene) utgjorde fortsatt en trussel mot de italienske besittelsene, Østerrike og de spanske kystene.  
Karl V var også i strid med Martin Luther og protestantene i Tyskland, som han anså som en fare for Det tysk-romerske rike. Han kalte Luther inn til et møte hvorpå Luther ikke lenger etter ble lyst fredløs. Keiseren holdt fast ved sin religion, og han ønsket i utgangspunktet å kjempe for den. Etter religionsfreden i Augsburg i 1555 ble han imidlertid nødsaget til å gi lutheranerne trosfrihet.
Siden han også hersket over de spanske koloniene i Latin-Amerika og på Filippinene (oppkalt etter arveprinsen), skal han også ha sagt «I mitt rike går solen aldri ned».
Syk og sliten abdiserte han i 1555. Hans sønn Filip overtok Spania og Nederlendene og Karls bror Ferdinand overtok Det tyske rike og keiserkronen.
Karl V satte opp en offentlig vekt i Oudewater i Nederland, der en kvinne som var under mistanke for å være en heks, kunne veie seg etter at en gruppe aktede borgere hadde gjettet vekten hennes. Hekser var kjent for å veie lite, ellers kunne de jo ikke fly, så hvis kvinnen veide mindre enn antatt, var hun avslørt som heks. Veide hun omtrent som antatt, fikk hun med seg hjem et sertifikat på at hun ikke var en heks.
Fox Crime

Norge

Den norske utgaven av Fox ble lansert 21. mars 2011, og var kun å se hos Riks-TV og Altibox de første ukene. Men fra 28. april 2011 ble kanalen også tilgjengelig hos parabolkundene til Canal Digital.
Åse Ytreland ble i 2010 ansatt til å lede den norske og nordiske avdelingen og har i tillegg oppsyn med Baltikum.
NTT Publishing

NTT Publishing Co., Ltd. (エヌ・ティ・ティ出版株式会社 Enu Ti Ti Shūppan Kabushiki gaisha') er et japansk plateselskap eid av Nippon Telegraph and Telephone. De er best kjent for å utgi Final Fantasy-album.
Ginger Islands

Ginger Islands er en øygruppe som ligger vest for Cape Alexandra, utenfor sørenden av Adelaide Island i Antarktis. De største øyene har en rødaktig farge når de er snøfrie.
De ble kartlagt av Royal Navy Hydrographic Survey Unit, 1962-63, og navnsatt av United Kingdom Antarctic Place-Names Committee (UK-APC) etter Kenneth Ginger, ansvarlig for kartene til Det britiske marinedepartementet over Antarktis i mange år fra 1958.
Ukrainofobi

Ukrainofobi er en negativ holdning eller frykt for ukrainere, ukrainsk kultur, eller Ukraina som nasjon. Disse holdningene har vært utbredt i Polen og i det tidligere Sovjetunionen, hovedsakelig Russland og i noen deler av det østlige Ukraina der en stor del av befolkningen er sammensatt av etniske russere. Ukrainofobi er det motsatte av ukrainofili.
Det eksisterer to forskjellige former for ukrainofobi. En er basert på diskriminering av ukrainere på grunn av deres etniske og kulturelle opphav, mens den andre er basert på avvisning av ukrainere, ukrainsk kultur og språk som kunstig og unaturlig. På slutten av 1900-tallet var det forfattere som støttet påstanden om at den ukrainske identiteten og språket hadde blitt kunstig skapt for å undergrave Russland. Dette argumentet har blitt brukt av flere konservative russiske forfattere.
Lambadier

Lambadier er en folkegruppe i delstaten Andhra Pradesh og andre steder i India. Den regnes som en undergruppe av banjarafolket, kjent under ulike navn forskjellige steder i India: banjara/banjari, brinjara, boipari, laman, lambani/lambadi/lambada/lambodi, sugali, sukali. Lambadiene taler lamani/lambani, et indoarisk språk. Nesten 78% av lambadibefolkningen i Andhra Pradesh behersket i 1981 også telugu. Tradisjonelt har lambadiene drevet kvegavl, handel med salt, korn og annet, men har gått over til å bli jordbrukere. Samfunnene har tradisjonelt vært styrt av landsbyråd ledet av en naik. Lambadiene bekjenner seg til hinduismen. Lambadi-sugali-folket har status som anerkjent urfolk, scheduled tribe, i delstaten Andhra Pradesh. I 2001 ble sugali- og lambadifolket folketalt til 2 077 947 i Andhra Pradesh.
Fritid

Fritid er den tida i løpet av døgnet da en ikke sover, spiser eller utfører pålagte oppgaver eller arbeid. Fritida omfatter altså den delen av en persons liv som han eller hun mer eller mindre fritt kan bestemme over selv. Fritid blir gjerne fylt med lystbetonte aktiviteter som er fri fra stress og bekymringer. Noen ganger kan det være uklart hvilke gjøremål som er «obligatoriske», enten det gjelder jobb, skole eller hjem, og dermed også hva som er arbeid og fritid. En kan dessuten utføre et arbeid av interesse for eller glede over oppgavene og betrakte jobben som hobby.

Fritidsaktiviteter

Foruten hvile og vanlig rekreasjon hjemme, er typiske fritidssysler samvær med venner og familie, lek, spill og hobbyaktiviteter, sport og friluftsliv, ulike aktiviteter knyttet til underholdning, shopping og reiser. Bortsett fra natur- og hjemmeaktiviteter er det flere fritidstilbud i tettsteder enn på landsbygda. Særlig i byene er det et bredt fritidsmarked, på samme måte som det er et større arbeidsmarked. Et slikt fritidsmarked kan bestå av organiserte, mer eller mindre profesjonelle aktiviteter, underholdningstilbud, treningsmuligheter, foreninger, kurs, restauranter og sosiale møteplasser.
Et rikt, lokalt fritidstilbud kan være viktig for trivelsen hos befolkningen og for hvor folk velger å bosette seg. Mange norske kommuner legger særlig vekt på tilbudet til barn og unge for å gi dem et godt oppvekstmiljø, og støtter tiltak som skolefrittidsordninger, fritidsklubber og foreninger for de yngste.

Historikk

Arbeiderbevegelsen lanserte allerede på 1880-tallet slagordet 3 x 8 som et uttrykk for at arbeidstid, søvn og fritid burde oppta 8 timer av døgnet hver. I denne sammenhengen betød altså fritida den tida da en ikke hadde lønnet arbeid og heller ikke sov.
Etter som det har blitt større fokus på fritid og folk har fått bedre råd, har det oppstått kommersielle fenomener som fritidsklær og fritidsutstyr. Fritidsklær er et samlebegrep for plagg som ikke er arbeidsklær eller knyttet til et spesielt gjøremål. Slike klær er oftest ledige, uformelle og lettstelte, for eksempel lettvinte T-skjorter, behagelige joggesko, slitesterke olabukser, praktiske allværsjakker og andre uteklær. Sports- og fritidsutstyr omfatter først og fremst utstyr for idrettsaktiviteter, friluftsliv, camping, jakt og fiske, men også uteaktiviteter som grilling og lekeapparater.
Niya-ruinene

Niyaruinene (forenklet kinesisk: 尼雅遗址, tradisjonell kinesisk: 尼雅遺址, pinyin: Níyǎ Yízhǐ), er et arkeologisk sted omkring 115 km nord for det moderne Niya i fylket Minfeng  i den sørlige kanten av Tarimbassenget i dagens Xinjiang, Kina.  Den gamle byen var kjent som Caḍ́ota i deres eget språk, og blant kineserne under Han-dynastiet som Jīngjué (精絕), gammelkinesisk tseng-dzot). Tallrike arkeologiske artifakter er blitt oppdaget på stedet.
Niya var en gang et større kommersielt senter, og lå som en oase på den sørlige forgreiningen av Silkeveien i den sørlige Taklamakanørkenen.  I eldre tider dro kamelkaravaner gjennom stedet, og fraktet varer fra Kina til Sentral-Asia.
Spesialskole

Spesialskole er en fellesbetegnelse på skoler tilrettelagt for barn og ungdom som vanskelig kan følge undervisning på en vanlig skole. Spesialskolene kan også være et supplement til elevens vanlige skolegang. Skolene har kompetanse innen spesialpedagogikk, og er et tilbud til elever i grunnskolen.
Skolene tilbyr elevene et pedagogisk utdanningstilbud i kombinasjon med behandling innen blant annet medisin, psykologi, psykiatri, logopedi og sosialpsykologi.
Spesialskolene samarbeider ofte med Statlig spesialpedagogisk støttesystem (Statped), og de statlige kompetansesentra underlagt Statped.
Eidsvollsgarantien

Eidsvollsgarantien var et vedtak i Riksforsamlingen på Eidsvoll i 1814. Vedtaket inneholdt en garanti for den norske stat skulle betale tilbake statsgjeld fra før 1814. Den inneholdt også en garanti for av kursen for gamle sedler (riksbankdaler) skulle være på et visst nivå. Til tross for denne garantien, sank kursen og Stortinget vedtok i 1816 å la garantien falle og grunnlegge et nytt pengevesen, samt Norges Bank.